'מי שברך' למתגייסים לצה"ל

**ברכה לבן / לבת / לנכד / לנכדה**

**עם גיוסם לצבא ההגנה לישראל**

מים ראשונים: השתדלנו לנסח הברכה בלשון המתאימה לזכר ונקבה, בן, נכד, בת, נכדה וכל אחד ישלים כעניינו.

מי שברך אבותינו אברהם יצחק ויעקב, אימותינו שרה רבקה רחל ולאה, והיה עמם ושמרם בכל אשר הלכו, הוא יברך ישמור ויהיה עם כל נערי ונערות ישראל המתגייסים בימים אלה לשירות בצבא ההגנה לישראל, או לשירות האזרחי ובהם בננו / בתנו / נכדנו / נכדתנו ... [שם] בן / בת ...

הקב"ה יפרוס סוכת שלומו על ... ועל כל חבריו וחברותיו המתגייסים עמו והמתנדבים בעם, ישמרם ויצילם מכל צרה וצוקה, מכל פגע ותקלה וישלח ברכה והצלחה בכל מעשה ידיהם. ייתן הקב"ה להם עוז ותבונה, אומץ וגבורה, מסירות והתמדה, ויחזקם בחיל וברוח למלא תפקידם ומשימותיהם, בהגנת גבולנו וערי אלוהינו וסעד לעמנו. וכדברי הנביא זכריה לשבי ציון: "לֹא בְחַיִל וְלֹא בְכֹחַ כִּי אִם־בְּרוּחִי אָמַר ה' צְבָאוֹת".

זכות גדולה היא לנו ללוות את ... בצעד הקטן-גדול הזה, הפשוט והלא מובן מאליו, להצטרף לשורות צבא ההגנה לישראל במדינת ישראל העצמאית והריבונית. כולנו מייחלים ומתפללים ליום בו תקוים בנו ברכת התורה: "ונתתי שלום בארץ ואין מחריד", ליום בו ישמיע המבשר מעל ראשי ההרים את דברי הנביא ישעיהו: "ושמתי פקודתך שלום". עד שיבוא יום זה, ועל מנת שיבוא במהרה, מצווה עמנו לשמור על המתנה שקיבל לאחר שנות הגלות הארוכה לטפחָהּ, לחזקָהּ ולהגן עליה. ואשרי מי שזכה וזוכה לראות בנים ובני בנים העושים משמרת למשמרתי: בונים ועובדים, לומדים ושומרים, מתגייסים ומתנדבים, לכל מלאכת יחיד וציבור ומקיימים מצוות הגנת עם ישראל וביצורו בחיל גדול, ברוח נכונה ובלבב שלם.

צאתך לשלום ... ושובך לשלום בכל עת. קדש/י שם שמים בכל הליכותיך ומצא/י חן ושכל טוב בעיני אלוהים ואדם, בכל מקום ובכל שעה. תפילותינו, מחשבותינו וברכתנו ילווך באשר תהיה / תהיי:

**יְבָרֶכְךָ ה' וְיִשְׁמְרֶךָ: יָאֵר ה' פָּנָיו אֵלֶיךָ וִיחֻנֶּךָּ: יִשָּׂא ה' פָּנָיו אֵלֶיךָ וְיָשֵׂם לְךָ שָׁלוֹם.**